
Antitumor RhCp*-komplexek oldatkémiája és kölcsönhatásuk albuminnal

Kulcsszavak: hidrolízis; stabilitás; transzportfehérje; markervegyületek
Az elmúlt években a rákos megbetegedések elleni küzdelemben egyre nagyobb hangsúlyt kapnak az átmenetifémek komplexei, köszönhetően a ciszplatin sikeres alkalmazásának. Ez irányban elindulva napjainkban számos kutatás irányul olyan fémkomplexek kifejlesztésére, melyek citotoxikus hatása a rákos sejtekre specifikus. Ígéretes kutatások folynak többek között Rh(III)-vegyületekkel is. Munkánk során a [RhCp*(H2O)3]2+ fémorganikus vegyület hidroxi-piron (maltol), illetve hidroxi-piridinon (dhp) típusú ligandumokkal való komplexképződését oldategyensúlyi módszerekkel (pH-potenciometria, UV-látható spektrofotometria, 1H NMR spektroszkópia) vizsgáltuk kloridionoktól mentes, vizes közegben. Meghatároztuk a képződő komplexek összetételét és stabilitási szorzatait. Az általunk vizsgált RhCp* vegyület hidrolízisének tanulmányozására eddig csak kloridionok jelenléte mellett került sor [1], így azt kloridmentes közegben is jellemeztük.
[image: ]
Egy potenciálisan bioaktív vegyület farmakokinetikai jellemzése során a vérben található transzportfehérjékkel való kölcsönhatás leírása is fontos, így a [RhCp*Z3] (Z = H2O / Cl-) vegyületnek, valamint a dhp-val és egy piridinkarbonsav (pikolinsav, pic) típusú ligandummal képzett komplexeinek humán szérum albuminnal való kölcsönhatását vizsgáltuk elsősorban spektrofluorimetriásan, a kötődés helyének megismerése érdekében kötőhely markerek és védett aminosav modellek bevonásával.

